AQSh bo'ylab reydlarda yuzlab noqonuniy muhojirlar hibsga olingan
AQShda nolegal yashayotganlar taxminan 11 million. Tramp yanvar oyidagi farmonida ular orasidan avvalo jinoiy tarixga ega odamlarni tutib, deportatsiya qilishni buyurgan edi.
"Saylov kampaniyasi paytida va'da qilganimdek, noqonuniy jinoyatchilar, gangsterlar, narkotik savdogarlaridan qutulayapmiz", - deb yozdi Prezident Donald Tramp "Twitter"dagi sahifasida. Immigratsiya xizmatlarining qayd etishicha, bunday amaliyotlar muntazam o'tkaziladi va Tramp yaqinda imzolagan farmonga aloqador emas. "Jamiyat uchun xavf deb ko'rilgan, qonunni buzgan shaxslar haqida gap ketayapti", - deydi Ichki xavfsizlik vazirligi so'zlovchisi Gillian Kristensen. Reydlar kamida 6 shtatda, jumladan Atlanta, Chikago, Nyu-York va Los-Anjeles shaharlarida o'tkazilib, 160 dan ziyod odam hibsga olingan. Aksariyati Amerikada jinoyat sodir etganlar, deydi rasmiylar. Qo'shma Shtatlarda nolegal yashayotganlar taxminan 11 millionni tashkil etadi. Prezident Tramp yanvar oyidagi farmoni bilan ular orasidan avvalo jinoiy tarixga ega odamlarni tutib, deportatsiya qilishni buyurgan. Immigratsion organlarga bu borada kengroq vakolatlar berilgan. Reydlar qator shaharlarda norozilik namoyishlariga turtki berdi, jumladan Texasning Ostin shahrida. Bu yerda salkam 100 ming hujjatsiz muhojir yashaydi. Deportatsiya qilinganlardan biri 36 yoshli Guadalupe Garsiya de Rayos, ikki farzandning onasi. AQShda 22 yildan beri yashab kelayotgan bu ayol Arizona shtatida yillik qayddan o'tish uchun immigratsiya idorasiga kelganida, ushlangan va Meksikaga jo'natilgan. Uning farzandlari AQSh fuqarosi.